Uredba Komisije (ES) št. 2307/98

z dne 26. oktobra 1998

o izdaji izvoznih dovoljenj za pasjo in mačjo hrano iz tarifne oznake KN 23091090, za katero velja poseben uvozni režim v Švici

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2931/79 z dne 20. decembra 1979 o odobritvi pomoči za izvoz kmetijskih proizvodov, za katere lahko veljajo ugodnosti posebnega uvoznega režima v tretji državi [1], in zlasti člena 1(2) Uredbe,

ker je bil med posvetovanjem s Švico o izvajanju rezultatov urugvajskega kroga dosežen sporazum o uvedbi vrste ukrepov, ki med drugim predvidevajo carin prost uvoz v Švico letne kvote 6000 ton pasje in mačje hrane iz tarifne oznake KN 230910, vključno s tarifno oznako KN 23091090, s poreklom iz Skupnosti; ker so švicarski organi pristojni za upravljanje te kvote;

ker za izvoz pasje in mačje hrane iz tarifne oznake KN 23091090, urejene v Uredbi Sveta (EGS) št. 827/68 [2], kakor je bila nazadnje spremenjena z Uredbo Komisije (ES) št. 195/96 [3], ni potrebno izvozno dovoljenje;

ker je treba za zagotavljanje Skupnostnega porekla proizvodov za pasjo in mačjo hrano, ki je v okviru posebnega režima uvožena v Švico, predpisati izvozna dovoljenja; ker se ta dovoljenja izdajo samo ob predložitvi deklaracije, s katero se potrjuje poreklo proizvoda iz Skupnosti;

ker namen dovoljenj, predvidenih s to uredbo, ni dovoliti izvoz, temveč samo dokazujejo poreklo izvoženih proizvodov iz Skupnosti; ker torej ni treba predvideti varščine, ki bi zagotavljala izpolnitev izvoznih obveznosti;

ker določbe te uredbe dopolnjujejo Uredbo Komisije (EGS) št. 3719/88 [4], kakor je bila nazadnje spremenjena z Uredbo (ES) št. 1044/98 [5], ali od nje odstopajo;

ker so ukrepi, predvideni s to uredbo, v skladu z mnenjem ustreznih upravljalnih odborov,

SPREJELA NASLEDNJO UREDBO:

Člen 1

Ta uredba vsebuje posebne predpise za izvoz pasje in mačje hrane pod tarifno oznako KN 23091090 s poreklom iz Skupnosti v Švico, ki se kot del letne kvote 6000 ton pasje in mačje hrane pod tarifno oznako KN 230910 lahko carin prosto uvozi v Švico.

Člen 2

1. Za izvožene proizvode iz člena 1 se mora predložiti izvozno dovoljenje AGREX.

2. Zahtevki za izdajo dovoljenja so sprejemljivi samo, če vlagatelj:

- pisno izjavi, da je ves material, uporabljen za proizvodnjo proizvodov, za katere je vložen zahtevek, pridobljen zgolj v Evropski uniji;

- se pisno zaveže, da bo na zahtevo pristojnega organa priskrbel vsa dodatna dokazila, ki jih bo ta organ potreboval za izdajo dovoljenja, in da bo, kadar je primerno, pristojnemu organu dovolil pregled računov in pogojev, pod katerimi so ti proizvodi proizvedeni.

Če vlagatelj ni proizvajalec proizvodov, predloži v podkrepitev svojemu zahtevku takšno izjavo in zavezo proizvajalca.

3. Polje 20 na dovoljenju in na zahtevku za izdajo dovoljenja se sklicuje na to uredbo in vsebuje navedbo: "Izvoženi proizvod ni upravičen do nadomestila".

4. Izdaja dovoljenja ne zahteva položitve varščine.

5. Dovoljenja se izdajo čim prej po vložitvi zahtevkov.

6. Dovoljenja veljajo od datuma izdaje v smislu člena 21(1) Uredbe (EGS) št. 3719/88 do 31. decembra, ki sledi dnevu izdaje.

7. Na zahtevo izvoznika se izda overjena kopija potrjenega dovoljenja.

8. Če s to uredbo ni drugače določeno, veljajo določbe Uredbe (EGS) 3719/88.

Člen 3

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 26. oktobra 1998

Za Komisijo

Franz Fischler

Član Komisije

[1] UL L 334, 28.12.1979, str. 8.

[2] UL L 151, 30.6.1968, str. 16.

[3] UL L 26, 2.2.1996, str. 13.

[4] UL L 331, 2.12.1988, str. 1.

[5] UL L 149, 20.5.1998, str. 11.

--------------------------------------------------